**Tu eşti asemenea toamnei**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toamna stă-n genunchi în faţa rodului

se grăbeşte să-şi încheie socotelile,

pleacă la sărbătoare să-şi cinstească oamenii

dar totul se face după un ritual anume

care îmbracă-n culoare fiecare detaliu

şi lumina fuge pe drumul spre alt anotimp.

Cuvintele se ridică din rădăcini la cer

pentru că-n sâmburele lor

limba poartă-n vene sângele iubirii.

Tu eşti asemenea toamnei

o doamnă coaptă cu buzele arse

care nu-şi împarte dragostea şi mângâierea

pe marginea lucrurilor

ci în miezul lor.